Llíria impulsa un programa d'obres per a millorar els accessos a urbanitzacions
08 de novembre de 2024

L'Ajuntament de Llíria, a través de les regidories de Política Territorial i Mobilitat Sostenible i d'Urbanitzacions, han elaborat un programa d'intervenció per a diferents traçats viaris que pretén millorar els accessos als diferents nuclis urbans de l'entorn de Sant Vicent i la zona nord-oest.

Els responsables d'estes àrees, Paco García i Mª Cruz García, recorden que este pla municipal va donar el seu inici en l'anterior legislatura, amb la creació d'un nou accés a la zona este de Puig-i-lis/Safareig, des del Prat per la CV-25, on un gran nombre de residents d'urbanitzacions han vist millorada l'accessibilitat a les seues vivendes.

El programa que s'ha elaborat en esta ocasió partix dels accessos ja executats, tenint en compte a més els actuals eixos vertebradors de les urbanitzacions. En este sentit, les actuacions se centraran majoritàriament a l'entorn del parc de Sant Vicent, on existix un major volum de vivendes i habitants durant tot l'any.

En primer lloc, es procedirà a repavimentar els accessos que es troben en pitjor estat, com és el cas del Camí de Benissanó-Olocau, la licitació del qual ja s'ha efectuat per l'ajuntament i on fa uns mesos ja es va pavimentar un altre tram entre El Corral d’Albert i El Secanet. Ara, es repavimentarà el tram existent entre el municipi de Benissanó i la urbanització La Sima.

En esta mateixa línia, es procedirà a finalitzar les obres d'enllumenat i pavimentació de diversos carrers de Jardí de Lauro i es milloraran els accessos tant a Formidables-Corral de la Marquesa com a Safareig.

En la zona alta de Sant Vicent, a més de la millora incorporada amb la nova pavimentació dels accessos a la Clotxa del Cosi, es millorarà el traçat del camí de la Maimona, entre Vall de Llíria-Xelvaneta i Edeta-Gelardo, amb la incorporació d'un carril bici i repavimentació viària. Igualment, es faran tasques d'apedaçament en diversos carrers de Sant Gerard i millores en algun dels seus accessos.

En la zona nord-oest, la programació arreplega la millora de l'accés al Camí Vell de Chelva i l'entrada a la urbanització de Montecollado, a través de la qual s'accedix a les urbanitzacions de Sant Miquel, Montcati-Bonaire, Montaragó i Carabassí, així com l'accés al nucli del Cabeço de l’Àguila.

Actuacions urgents efectes DANA

D'altra banda, arran dels últims episodis de la DANA, l'Ajuntament de Llíria, a través de la Brigada de Camins, ha derivat tots els seus esforços realitzant actuacions d'urgència en diversos punts del terme municipal per a restablir el trànsit rodat en camins i pistes rurals, amb especial incidència en zones habitades i on hi ha explotacions agrícoles i ramaderes amb necessitat d'accés immediat.